
REPUBLIKA E SHQIPËRISË
KUVENDI
Komisioni për Veprimtaritë Prodhuese, Tregtinë dhe Mjedisin
 
Tiranë më, 21.07.2015				       	             Dokument parlamentar

RAPORT
PROJEKTLIGJIN “PËR RATIFIKIMIN E MARRËVESHJES SË GARANCISË, NDËRMJET REPUBLIKËS SË SHQIPËRISË, TË PËRFAQËSUAR NGA MINISTRIA E FINANCAVE, DHE KFW FRANKFURT AM MAIN NË LIDHJE ME MARRËVESHJEN E HUASË, NË SHUMËN 40 MILIONË EURO, NDËRMJET OPERATORIT TË SISTEMIT TË TRANSMETIMIT,  SH.A., (OST) DHE KFW, NË MBËSHTETJE TË PROJEKTIT “EFIÇENCA ENERGJETIKE – PROGRAMI PËR SEKTORIN E TRANSMETIMIT TË ENERGJISË ELEKTRIKE””

Komisioni për Veprimtaritë Prodhuese, Tregtinë dhe Mjedisin, në cilësinë e komisionit për dhënie mendimi, shqyrtoi projektligjin “Për ratifikimin e marrëveshjes së garancisë, ndërmjet Republikës së Shqipërisë, të përfaqësuar nga ministria e financave, dhe KfW Frankfurt am Main në lidhje me marrëveshjen e huasë, në shumën 40 milionë euro, ndërmjet Operatorit të Sistemit të Transmetimit,  sh.a., (OST) dhe Kfw, në mbështetje të projektit “Efiçenca energjetike – programi për sektorin e transmetimit të energjisë elektrike””, në mbledhjen e datës 21 korrik 2015. 

Të ftuar në komision për të prezantuar projektligjin dhe për të dhënë shpjegime për pyetjet e deputetëve ishin të pranishëm përfaqësues të ministrisë së Energjisë dhe Industrisë.

Nëpërmjet kësaj marrëveshjeje për bashkëpunim financiar, qeveria gjermane i jep mundësi Këshillit të Ministrave të Republikës së Shqipërisë ose huamarrësve të tjerë të marrin për projektin “Programi për efiçencën në sektorin e transmetimit” një hua me kushte të favorshme nga KfW-ja, në një vleftë prej deri në  40 000 000 eurosh. 

Termat e kësaj  kredie janë:
· Shuma e huasë:	40 000 000 euro.  
· Periudha e kredisë:	12 (3+9) vite 
· Norma e interesit:	Fikse – do të njoftohet nga KFW-ja pesë ditë pasi marrëveshja të ketë hyrë në fuqi  
· Komision angazhimi: 0.25% në vit  
· Tarifë menaxhimi: 1% e shumës së huasë
· Kolateral: garanci qeveritare

Një nga objektivat kryesorë që synohen të arrihen nëpërmjet këtij projekti është rritja e kapaciteteve të transmetimit dhe zhvillimi i rrjetit të transmetimit në përputhje me parashikimet afatgjata të kërkesës për energji elektrike dhe me planet e zhvillimit të sektorit elektroenergjitik në tërësi.
Aktivitetet e programit janë:

 Komponenti I: Linja e transmetimit Tiranë- Rrashbull, ku përfshihen:

i. ndërtimi i një linje të re 220 kV me dy qarqe midis Tiranës dhe Rrashbullit;
ii. forcimi dhe zgjerimi i nënstacionit të Rrashbullit dhe Tirana 2;
iii. ndërtimi i një nënstacioni të ri 220/110 kV Rrogozhinë;
iv. shërbimet e konsulencës;

Komponenti II, ku përfshihen:

i. ndërtimi i rrjetit të transmetimit 110 kV (Tirana 1 - Traktori me kabëll nëntokësor dhe Traktori – Tirana 3 - Selita) dhe lidhja T e linjës së  transmetimit 400 kV Tiranë-Elbasan), te nënstacioni Tirana 3;
ii. ndërtimi i një nënstacioni të ri 400/110 kV Tirana 3;
iii. shërbimet e konsulencës.

Në përfundim të diskutimeve, Komisioni u shpreh dakord për kalimin e këtij projektligji për miratim në seancë plenare.	

